IZVEDBENI SKLEP KOMISIJE (EU) 2020/590

z dne 24. aprila 2020

o spremembi Sklepa (EU) 2019/784 glede posodobitve ustreznih tehničnih pogojev za frekvenčni pas 24,25–27,5 GHz

(notificirano pod dokumentarno številko C(2020) 2542)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Odločbe Evropskega parlamenta in Sveta št. 676/2002/ES z dne 7. marca 2002 o pravnem okviru za politiko radijskega spektra v Evropski skupnosti (Odločba o radijskem spektru) (1) in zlasti člena 4(3) Odločbe,

ob upoštevanju naslednjega:

(1) Z Izvedbenim sklepom Komisije (EU) 2019/784 (2) so bili usklajeni bistveni tehnični pogoji za razpoložljivost in učinkovito uporabo frekvenčnega pasu 24,25–27,5 GHz v Uniji za prizemne sisteme, ki lahko zagotavljajo brezžične širokopasovne elektronske komunikacijske storitve.

(2) Frekvenčni pas 24,25–27,5 GHz (v nadaljnjem besedilu: pas 26 GHz) je bil na svetovni konferenci o radiokomunikacijah leta 2019 (WRC-19) usklajen na svetovni ravni za mednarodne mobilne komunikacije (IMT) (3) s spremembami Pravilnika o radiokomunikacijah Sektorja za radiokomunikacije Mednarodne telekomunikacijske zveze (ITU-R).

(3) S Pravilnikom o radiokomunikacijah ITU-R, kot je bil spremenjen (4), so bile na svetovni ravni uvedene omejitve oddajanja zunaj bloka (v nadaljnjem besedilu: zaščitne omejitve), ki se uporabljajo v dveh fazah za prizemne brezžične sisteme naslednje generacije (5G), ki lahko zagotavljajo brezžične širokopasovne elektronske komunikacijske storitve v frekvenčnem pasu 26 GHz za zaščito (pasivne) satelitske storitve za raziskovanje Zemlje v frekvenčnem pasu 23,6–24 GHz (5). Navedene zaščitne omejitve so manj stroge od usklajenih omejitev na ravni EU (6). Uporaba omejitev v prvi fazi v Uniji naj bi zagotovila pravočasno razpoložljivost opreme 5G in olajšala hitrejše naložbe v infrastrukturo 5G na enotnem trgu. Omejitve v drugi fazi bi skupaj z zahtevo, da se v frekvenčnem območju pod 23,6 GHz ne smejo uvajati prizemni sistemi z visoko gostoto za zagotavljanje brezžičnih dostopovnih storitev, zagotovile primerno zaščito (pasivne) satelitske storitve za raziskovanje Zemlje in storitve meteorološko-satelitskih storitev v frekvenčnem pasu 23,6–24 GHz.

(4) Zaščitne omejitve v prvi fazi, ki se uporabljajo do 1. septembra 2027 v skladu s Pravilnikom o radiokomunikacijah ITU-R, lahko povečajo tveganje škodljivih motenj pri delovanju (pasivne) satelitske storitve za raziskovanje Zemlje (npr. sistema Copernicus in nekaterih meteoroloških satelitov), kar je odvisno od hitrosti uvajanja prizemnih brezžičnih sistemov naslednje generacije (5G) v pasu 26 GHz. Zato je bistvenega pomena, da se zaščitne omejitve v drugi fazi uporabljajo pred začetkom množične uvedbe 5G v Uniji, ki se pričakuje od leta 2025 (7).

(5) Nadaljnja uporaba zdajšnjih strožjih zaščitnih omejitev, usklajenih na ravni EU, na enotnem trgu, bi omogočila večjo zaščito (pasivne) satelitske storitve za raziskovanje Zemlje na celotnem ozemlju Unije. Vendar bi uporaba zaščitnih omejitev v Uniji, ki se razlikujejo od tistih, ki se uporabljajo drugod po svetu, zlasti ker bi bila strožja, lahko vplivala na stopnjo razpoložljivosti ter izbire opreme, kar bi lahko negativno vplivalo na stroške opreme in obseg naložb v visokozmogljiva omrežja (5G).

(6) V Resoluciji WRC-19 242, ki je sestavni del Pravilnika o radiokomunikacijah ITU-R, se priznava, da frekvenčni pasovi tik pod frekvenčnim pasom 23,6–24 GHz niso namenjeni za uporabo z mobilnimi aplikacijami z visoko gostoto. Ta potrditev na mednarodni ravni poleg zaščitnih omejitev v drugi fazi, ki veljajo za frekvenčni pas 26 GHz v skladu s Pravilnikom o radiokomunikacijah ITU-R, prispeva k zaščiti (pasivne) satelitske storitve za raziskovanje Zemlje v navedenem pasu. Taki ukrepi izboljšujejo zaščito (pasivne) satelitske storitve za raziskovanje Zemlje in kakovost satelitskih podatkov, potrebnih za napovedovanje vremena. Zato v Uniji ne bi smeli uvesti nobenega novega prizemnega sistema, ki lahko zagotavlja elektronske komunikacijske storitve v frekvenčnem območju 22–23,6 GHz. Poleg tega bi lahko razmislili o ustreznih ukrepih za zagotovitev zaščite (pasivne) satelitske storitve za raziskovanje Zemlje, če bi se v navedenem frekvenčnem območju taki sistemi z visoko gostoto uvajali zunaj Unije.

(7) V skladu s členom 4(2) Odločbe št. 676/2002/ES in glede na nujno potrebo po ohranitvi pravne varnosti na enotnem trgu z namenom izvajanja člena 54 Direktive (EU) 2018/1972 Evropskega parlamenta in Sveta (8) je Komisija na podlagi podeljenega mandata Evropski konferenci poštnih in telekomunikacijskih uprav (CEPT) (9) slednjo pozvala k pripravi usklajenih tehničnih pogojev za uporabo spektra v podporo uvedbi prizemnih brezžičnih sistemov naslednje generacije (5G) v Uniji (10) in k oceni ter poročanju o vsakršni prilagoditvi zaščitnih omejitev v skladu z Izvedbenim sklepom (EU) 2019/784.

(8) V odgovor je CEPT v dopisu z dne 6. marca 2020 (11) predložila tehnični prispevek, ki deloma odgovarja na zahtevek Komisije in tudi priporoča najprimernejši pristop k zaščiti (pasivne) satelitske storitve za raziskovanje Zemlje v frekvenčnem pasu 23,6–24 GHz ob upoštevanju rezultatov WRC-19 in potrebe po dolgoročni zaščiti (pasivne) satelitske storitve za raziskovanje Zemlje. Ta pristop zlasti določa zgodnejši datum za prehod na omejitve v drugi fazi, da bi se izognili tveganju razvoja množičnega trga opreme 5G, ki uporablja omejitve v prvi fazi, ter zahtevo za preprečevanje, da bi se z veliko gostoto uvajali prizemni sistemi, ki lahko zagotavljajo brezžične širokopasovne elektronske komunikacijske storitve v frekvenčnem pasu 22–23,6 GHz.

(9) Zato bi bilo treba Izvedbeni sklep (EU) 2019/784 spremeniti, da se ohrani ravnovesje med politikami Unije o uvedbi 5G in spremljanjem zemeljske atmosfere in površja ter spodbudi vodilno vlogo Unije v globalnem ekosistemu opreme in storitev 5G.

(10) Poleg tega CEPT razvija tudi tehnične zbirke orodij (12), da bi obravnavala postavitev 5G v frekvenčnem pasu 26 GHz na podlagi uporabe spektra v okviru režimov odobritev, ki ne temeljijo na individualnih pravicah uporabe, na primer splošne odobritve ali kombinirane individualne/splošne odobritve. Določa smernice za države članice glede možnih rešitev, ki bi se lahko izvedle na nacionalni ravni v skladu z njihovimi obveznostmi v navedenem pasu in ob upoštevanju nadaljnjega uvajanja satelitskih zemeljskih postaj za storitev satelitskega raziskovanja Zemlje (EESS), storitev vesoljskih raziskav (SRS) in fiksno satelitsko storitev (FSS).

(11) Ukrepi iz tega sklepa so v skladu z mnenjem odbora za radijski spekter, ustanovljenim z Odločbo o radijskem spektru št. 676/2002/ES –

SPREJELA NASLEDNJI SKLEP:

Člen 1 Izvedbeni sklep (EU) 2019/784 se spremeni: (1) v členu 2 se prvi odstavek nadomesti z naslednjim: „Države članice do 30. junija 2020 neizključno določijo frekvenčni pas 24,25–27,5 GHz za prizemne sisteme, ki lahko zagotavljajo brezžične širokopasovne elektronske komunikacijske storitve, ter omogočijo njegovo razpoložljivost v skladu z bistvenimi tehničnimi pogoji iz Priloge.“; (2) v členu 7 se prvi odstavek nadomesti z naslednjim: „Države članice poročajo Komisiji o izvajanju tega sklepa do 30. septembra 2020.“; (3) Priloga se spremeni v skladu s Prilogo k temu sklepu.

Člen 2 Ta sklep je naslovljen na države članice.

V Bruslju, 24. aprila 2020 Za Komisijo Thierry BRETON Član Komisije

(1) UL L 108, 24.4.2002, str. 1.

(2) Izvedbeni sklep Komisije (EU) 2019/784 z dne 14. maja 2019 o uskladitvi frekvenčnega pasu 24,25–27,5 GHz za prizemne sisteme, ki lahko zagotavljajo elektronske komunikacijske storitve v Uniji (UL L 127, 16.5.2019, str. 13).

(3) V skladu z Resolucijo ITU-R 750 (ki jo je revidirala WRC 19) o združljivosti storitve satelitskega raziskovanja Zemlje (pasivne) in ustreznih aktivnih storitev.

(4) http://www.itu.int/pub/R-REG-RR (različica iz leta 2020).

(5) Za bazne ali terminalne postaje 5G so to: –33/–29 dBW/200 MHz do 1. septembra 2027 (prva faza), nato –39/–35 dBW/200 MHz (druga faza).

(6) Tj. omejitve moči dodatne osnove v preglednicah 4 in 6 v Prilogi k Izvedbenemu sklepu (EU) 2019/784.

(7) Glej sporočilo Komisije „Akcijski načrt za 5G v Evropi“, COM(2016) 588 final.

(8) Direktiva (EU) 2018/1972 Evropskega parlamenta in Sveta z dne 11. decembra 2018 o Evropskem zakoniku o elektronskih komunikacijah (UL L 321, 17.12.2018, str. 36).

(9) Dopis za CEPT z dne 20. decembra 2019 (Odbor za elektronske komunikacije, projektna skupina 1, dokument ECC PT1 (20)011).

(10) Dokument RSCOM16-40rev3.

(11) Dopis CEPT z dne 6. marca 2020„CEPT response on additional input regarding the impact of the WRC-19 outcome on the harmonised technical conditions for the 26 GHz band“ (Odgovor CEPT glede dodatnega prispevka v zvezi z vplivom rezultatov WRC-19 na usklajene tehnične pogoje za frekvenčni pas 26 GHz) (Odbor za elektronske komunikacije, dokument. ECC(20)055).

(12) Kot je (osnutek) poročila ECC 317 „Additional work on 26 GHz to address spectrum use under authorisation regimes other than individual rights of use: Technical toolkit to assist administrations“ (Dodatno delo v zvezi s pasom 26 GHz za obravnavo uporabe spektra v okviru režimov odobritev, ki ne temeljijo na individualnih pravicah uporabe: tehnična zbirka orodij za pomoč upravam) (za objavo odobril Odbor za elektronske komunikacije (ECC) 6. marca 2020).